ועדת הכספים, כנסת 23, פרוטוקול מספר 53, 2020-05-21 10:00

עודד פורר: אני שמח לפתוח את ישיבת ועדת הכספים.

עודד פורר: היום 21 במאי, כ"ז באייר, התש"ף.

עודד פורר: דיווח על יישום הצעדים הכלכליים של הממשלה בטיפול במשבר הקורונה.

עודד פורר: אנחנו נמצאים בסיטואציה שבה הממשלה עדיין ממשיכה בתהליכי ההקמה שלה.

עודד פורר: הוועדות הקבועות עדיין לא קמו, אבל המציאות לא מחכה.

עודד פורר: המשבר שחווה המגזר העסקי לא ממתין להקמת הוועדות ולא לתפקוד הממשלה.

עודד פורר: לכן ביקשתי את הדיון הזה, גם כדי לקבל את העדכון מהנציגים השונים איפה אנחנו עומדים, וגם לשמוע את התגובה מהשטח.

עודד פורר: ברשות האנשים שמחוברים אתנו ב"זום", אני אתחיל עם נציגי הממשלה.

עודד פורר: אני מבין שיש לנו את מירי, ואת אלי ביתן, סגן בכיר לחשב הכללי.

עודד פורר: אחריו מירי סביון מרשות המסים.

אלי ביתן: בוקר טוב לכולם.

אלי ביתן: אני אתחיל בעדכון לגבי קצב הביצוע בכל הקטגוריות השונות.

אלי ביתן: נתחיל בקטגוריה של מענה בריאותי ואזרחי.

אלי ביתן: בסך הכול, התוכנית היא 12 מיליארד שקל.

אלי ביתן: בפועל, יצא במזומן 1.9 מיליארד.

אלי ביתן: יש התחייבויות עד 4 מיליארד.

אלי ביתן: סך כל הביצוע, עם התחייבויות, הוא כ-6 מיליארד שקל.

עודד פורר: על איזה קרן אתה מדבר?

אלי ביתן: אני מדבר על הקטגוריה הראשונה, מענה בריאותי ואזרחי, שזה משרד הבריאות, שזה הרוב, 10 מיליארד, ועוד 2 מיליארד – מענה לאוכלוסיות בסיכון, היערכות למצב חירום במשרדי ממשלה.

אלי ביתן: סך הכול הביצוע באותה קטגוריה הוא כ-49%.

אלי ביתן: החלק הבא הוא חלק של האצה בפיתוח המשק.

אלי ביתן: לתוכנית הזו הוקצו בסך הכול 3.7.

אלי ביתן: בפועל בוצע במזומן כמעט אפס.

אלי ביתן: יש התחייבויות בעיקר בתחום התחבורה והתשתיות של 900 מיליון שקל.

אלי ביתן: סך הכול הביצוע בתוכנית הוא 25%, עם התחייבויות.

אלי ביתן: הקטגוריה הבאה היא המשכיות עסקית.

אלי ביתן: סך הכול ההקצאה של התוכנית היא 36 מיליארד ש"ח.

אלי ביתן: בפועל, הביצוע עומד על כמעט 19 מיליארד שקל, שזה 38%.

אלי ביתן: אם צריך פירוט לגבי הלוואות ושאר הדברים, אני יכול לפרט.

אלי ביתן: יש לי גם דריל-דאון למטה.

אלי ביתן: אבל אני מציע שנתחיל במספרים הגדולים, ואז לפי השאלות.

אלי ביתן: הקטגוריה הבאה היא ביטחון סוציאלי.

אלי ביתן: לקטגוריה הזאת יש 15.4 מיליארד שקל.

אלי ביתן: בפועל יצא 6.6 מיליארד, שזה סך הכול ביצוע של 33%.

אלי ביתן: אם מסתכלים על כל התוכנית, על כל ההקצאות, שזה 86.8, סיכום של הכול, הביצוע במזומן הוא 27 מיליארד.

אלי ביתן: הביצוע עם התקשרויות הוא 5.7 מיליארד.

אלי ביתן: בסך הכול הביצוע הוא 32.6 מיליארד, שזה ביצוע של כל התוכנית ב-38% ביצוע.

אלי ביתן: אני רוצה להמשיך ולהזכיר שגם בתוך החוק יש הגבלה אחוזית בכל חודש למגבלת ההוצאה ביחס לתקציב ההמשכי.

אלי ביתן: באפריל זה היה 2.65%, במאי זה היה 1.78%.

אלי ביתן: אם אני מסכם את מגבלת ההוצאה שלנו, היא 17.6.

אלי ביתן: ההוצאה המצטברת בגין האחוזים הללו עד עכשיו זה כ-10 מיליארד שקל, והיתרה שלא בוצעה, בהנחה מצטברת, כולל אפריל וגם חלק ממרץ, שלא בוצעו בממשלה ביחס למגבלה הזאת כרגע 7.6 מיליארד שקל.

אלי ביתן: זהו.

עודד פורר: 7.6 מתוך כמה שהיה אמור להיות מבוצע?

אלי ביתן: אם אתה מדבר על המגבלה האחוזית, אמור להיות מבוצע – היתרה המצטברת היא 17.6.

אלי ביתן: בפועל ההוצאה המצטברת הייתה 10 מיליארד.

אלי ביתן: נשאר 7.6 שלא בוצעו.

אלי ביתן: זה ביחס לחוק, לתיקון חוק היסוד, תיקון 10.

אלי ביתן: מה שפירטתי לפני כן, יש שם דברים שהם מחוץ לחוק, כמו כל הנושא התזרימי, המשכיות עסקית, שזה מחוץ למגבלה הזאת, זו מגבלה אחרת.

אלי ביתן: יש להם גם מגבלה של ביטוח לאומי שדיווחתי עליה גם.

אלי ביתן: אלו הנתונים.

עודד פורר: אתה יכול לתת פירוט גם על קרן ההלוואות?

אלי ביתן: ודאי.

אלי ביתן: הלוואות בערבות מדינה, עסקים קטנים – מתוך 14 מיליארד שקל, כולל התוספת האחרונה של 6 מיליארד, שהתווספה לאחרונה, הביצוע כרגע הוא 10.6 מיליארד, 76% ביצוע.

עודד פורר: 76% ביצוע מתוך הקרן.

אלי ביתן: כן.

אלי ביתן: שוב פעם, זה מתוך ה-14.

אלי ביתן: מתוך ההגדלה, לא מתוך ה-8 הקודמים.

עודד פורר: אני רוצה להתייחס לבקשות.

עודד פורר: לפחות לפי הנתונים שאני מוציא מהאתר שלכם, הוגשו סדר גודל של 56,000 בקשות.

עודד פורר: נידונו רק 36,000.

עודד פורר: כשאני מתייחס לנתונים שראינו כאן לפני שבועיים-שלושה, היינו גם כבר מעל 30,000 שנדונו.

עודד פורר: זאת אומרת, בשבועיים-שלושה האחרונים כמעט ולא נדונו בקשות באופן יחסי.

עודד פורר: אני מדבר עכשיו על דיון בבקשות.

עודד פורר: 20,000 איש שהגישו בקשות, בכלל לא דנו בבקשה שלהם.

אלי ביתן: כדי לענות על זה אני צריך לקרוא לנציג שמטפל בזה.

אלי ביתן: אני אנסה לדאוג שהוא יגיע אלי לחדר.

אלי ביתן: אני אתן גם עדכון לגבי בקשות של עסקים גדולים.

אלי ביתן: עד עכשיו הוגשו 50 בקשות בסדר גודל של 45 מיליון שקל.

עודד פורר: 45 מיליון?

אלי ביתן: מיליון, כן.

אלי ביתן: זה נכון לבוקר.

עודד פורר: כל בקשה?

עודד פורר: כל הבקשות יחד?

אלי ביתן: 50 בקשות.

אלי ביתן: כן, ביחד.

אלי ביתן: זה נתון מהבוקר.

עודד פורר: זה בקרן לעסקים גדולים, של ה-6 מיליארד?

אלי ביתן: כן.

עודד פורר: אז רק 45 מיליון שקל ביקשו שם?

אלי ביתן: כרגע.

עודד פורר: זאת אומרת, אין בכלל צורך בקרן הזאת.

אלי ביתן: אני לא יכול לענות על זה כי זה לא התחום הישיר שלי.

עודד פורר: אני יודע מתי אישרנו אותה פה, אבל לקח לכם שבועיים-שלושה להוציא אותה.

אלי ביתן: כן, לקח זמן ליישם את זה, אבל אלו הנתונים כרגע.

אלי ביתן: אם יש צורך ואתה מעוניין, אני יכול לקרוא לנציג – אני מקווה שהוא פה – ונוכל להסביר לגבי השאלות הפרטניות שלך לגבי הכמויות ולגבי הפעילות עצמה.

אלי ביתן: אתה מעוניין?

עודד פורר: כן, כן, תודה.

אלי ביתן: עוד שאלות לגבי הפירוט?

עודד פורר: לא.

עודד פורר: השאלה שרציתי לשאול אותך, ושאלתי אותך גם בפעם הקודמת, היא לגבי מוסר התשלומים של הממשלה.

עודד פורר: קיצור ימי האשראי.

אלי ביתן: פה אני גם אעדכן, כפי שכבר אמרנו, בסך הכול הממשלה מקדימה תשלומים לספקים.

אלי ביתן: השטח מרגיש ורואה את זה.

אלי ביתן: בפעם הקודמת עלו טענות משלושה מגזרים – המגזר הראשון הוא חברות ממשלתיות.

אלי ביתן: המגזר השני הוא רשויות מקומיות.

אלי ביתן: המגזר השלישי הוא תחום הבריאות.

אלי ביתן: ואף על פי שזה לא בתחום הסמכות הישירה של החשב הכללי, התבקשנו לבדוק, וכך עשינו.

אלי ביתן: הקמנו שלושה צוותי בדיקה לכל תחום.

אלי ביתן: לגבי חברות ממשלתיות – והבנתי שאמור להיות נציג של רשות החברות, ככה דובר – בדקנו בעיקר בתחום התשתיות, שזה תחום גדול, ושם בוצעו הקדמות מול החברות.

אלי ביתן: בדקנו, וזה אושר באופן חיובי גם לספקים של אותן חברות.

אלי ביתן: צריך לזכור שהתחום הזה הוא תחום עם זמן בקרה ארוך, אבל למרות הכול, למרות המורכבות, בוצעו הקדמות תשלומים ככל שהחשבונית מאושרת וניתן לשלם.

אלי ביתן: בדקנו לדוגמה ברכבת ישראל.

אלי ביתן: קיבלנו פידבק חיובי שזה קורה.

אלי ביתן: לגבי רשויות מקומיות – פה בוצעו הקדמות ניכרות מאוד.

אלי ביתן: רק בשבוע האחרון, בשיכון, בפנים, בחינוך, כל חשבונית שמגיעה מאושרת ומוקדמת.

אלי ביתן: אני מניח שיש כל מיני נקודות שזה לא קורה וצריך לבדוק, אבל אני מדבר על הנתונים הכלליים, הנתונים הגדולים.

אלי ביתן: רק אתמול העברנו 600 מיליון לרשויות המקומיות בגין דחיית ארנונה, שהצטרפו ל-1.7 מחודש קודם.

אלי ביתן: כך שגם פה נעשו מאמצים גדולים מאוד שצריכים להשתרשר ולהתגלגל גם לספקים של הרשויות המקומיות.

אלי ביתן: לגבי התחום השלישי והאחרון, תחום הבריאות – בדיון הקודם נאמרו טענות שמדובר בחובות של משרד הבריאות.

אלי ביתן: אני רוצה לתקן, לא מדובר על משרד הבריאות, מדובר על מערכת הבריאות, שהיא מורכבת ממגזרים שונים – מקופות חולים, מבתי חולים ציבוריים ועוד.

אלי ביתן: אם אני מזקק את כל הטענות, מדובר בטענות לגבי קופות חולים ובתי חולים ציבוריים, זה לא במשרד הבריאות.

אלי ביתן: צריך לזכור שזו מערכת מורכבת מאוד של עשרות מיליארדי ש"ח.

אלי ביתן: הקדמנו תשלומים רק בשבוע האחרון במאות מיליונים למשרד הבריאות כדי לעשות מאמץ נוסף מול הספקים השונים.

אלי ביתן: אני רואה ושומע שיש תוצאות של הקדמות.

אלי ביתן: אני רוצה להזכיר שגם עוד לפני כן, בתחום הבריאות בוצעו הקדמות.

אלי ביתן: היו המון תשלומים שבוצעו במזומן ממש, באופן מידי, כולל הרצות תשלום והעברתם לבנק כדי לאשר ביצוע ואשראי לאותם ספקים.

אלי ביתן: זה היה בסכומים ניכרים מאוד.

אלי ביתן: חשבונית שמגיעה תקינה, היא מאושרת, אין מניעה ואין עיכובים.

אלי ביתן: לסיכום, גם אחרי שאני בודק את המגזרים הללו, שאני חוזר, הם לא בסמכות הישירה של החשב הכללי, הוזרמו סכומים ניכרים לכל המגזרים האלו, ואנחנו מצפים ומניחים שזה ישתרשר לספקים השונים.

אלי ביתן: זהו.

עודד פורר: אלי, בתוך התוכנית שלכם הייתה התחייבות לגבי סיוע למגזר השלישי, לאותה רשת ביטחון סוציאלית.

עודד פורר: דיברו על כ-200 מיליון שקל.

עודד פורר: אתה יודע להגיד לי כמה כסף מזה הגיע למגזר השלישי?

עודד פורר: כמה עמותות נהנו מזה?

אלי ביתן: לפי הדיווח, אפס.

עודד פורר: מה עושים כדי שזה לא יהיה אפס בממשלה?

אלי ביתן: אני מניח שחלק מזה נובע מתקצוב, חלק מזה נובע מתהליכים.

אלי ביתן: צריך לבדוק.

אלי ביתן: אני מוכן לבדוק ולתת תשובה.

עודד פורר: אני מבקש שגם את זה תבדוק.

עודד פורר: אם תוכל לבקש מהבחור של הקרנות, כי זה חלק נכבד מאוד בסיוע שדנו בו בוועדה, יש לנו שאלות על זה.

עודד פורר: זה כולל הפילוח.

אלי ביתן: עמית, שמטפל בהלוואות לעסקים לא נמצא כאן.

אלי ביתן: אני מנסה לאתר את האינפורמציה ממנו, ואני תיכף אנסה להציג אותה.

עודד פורר: אין לי בעיה שהוא יעלה ב"זום" דרך הטלפון.

עודד פורר: הוא לא צריך להיות במשרד בשביל זה.

עודד פורר: אני רוצה לעבור לרשות המיסים.

עודד פורר: מירי סביון בבקשה.

מירי סביון: בוקר טוב.

מירי סביון: רשות המיסים מטפלת כרגע בשלושה מענקים – שתי פעימות לעצמאיים ומענק אחד בגין השתתפות בהוצאות קבועות של עסקים.

מירי סביון: עד היום, בפעימה הראשונה של המענקים לעצמאיים, זאת הפעימה של המענק עד סכום של 6,000 שקל, אנחנו שילמנו ל-222,590 אנשים את המענקים בסכום כולל של יותר מ-870 מיליון שקלים.

מירי סביון: בפעימה השנייה שולמו מענקים ליותר מ-290,000 איש בסכום כולל של יותר ממיליארד וחצי.

מירי סביון: הפעימה השלישית מחולקת לשני חלקים – לעסקים הקטנים שהם במחזורים של עד 300,000 שקלים, שולמו קרוב ל-197,000 אנשים בסכום כולל של יותר מ-290 מיליון ש"ח.

מירי סביון: לגבי הפעימה של ההוצאות הקבועות לעסקים היותר גדולים, הוגשו לנו עד היום 50,000 בקשות.

מירי סביון: המערכת הזאת נפתחה בשבוע שעבר, עשרה ימים בערך.

מירי סביון: הוגשו 50,000 בקשות, ועד עכשיו כבר העברנו בערך 100 מיליון שקלים לכ-10,000 עסקים.

מירי סביון: בפעימות של העסקים של העצמאיים אנחנו שילמנו בסך הכול 710,000 מענקים, אבל זה שולם ל-341,000 יחידים, כי ישנם יחידים שזכאים לשתיים או שלוש מהפעימות האלה.

מירי סביון: כמובן שכרגע כל הפעימות פתוחות להגשת תביעות ובקשות.

מירי סביון: הפעימה הראשונה פתוחה עד ה-10 ביוני, השנייה פתוחה עד אמצע יולי, והשלישית עד אמצע אוגוסט.

עודד פורר: את יכולה להגיד לי כמה ניצלתם בפעימה השלישית בכסף, בסך הכול?

מירי סביון: אמרתי, בפעימה השלישית זה מחולק לשניים – לעסקים הקטנים שהם 300 מיליון שקלים - - -

עודד פורר: סליחה רגע, מירי, עד 300,000 אמרת שכ-290,000 בקשות, בעלות של 197 מיליון שקל.

עודד פורר: אני צודק, או הפוך?

מירי סביון: שנייה.

מירי סביון: בפעימה השלישית, לעסקים קטנים, של עד 300,000 – 196,668 בקשות, אם אתה רוצה את המספר המדויק.

מירי סביון: שילמנו כמעט 292 מיליון שקלים.

עודד פורר: זאת אומרת, ממוצע של 1,500?

עודד פורר: זה ממוצע של כ-1,500 שקל לבקשה לדעתי.

עודד פורר: עשיתי בראש נכון את החישוב?

מירי סביון: אני אסביר מה הפעימה הזאת.

מירי סביון: א', צריך לזכור, לעצמאיים זה שולם יחד עם הפעימה השנייה, זו לא הייתה בקשה נפרדת.

מירי סביון: כדי שלא תהיה בירוקרטיה לעסקים שהמחזור שלהם הוא עד 300,000 שקלים בשנה, זאת אומרת, עד 25,000 שקלים בחודש, המענק בגין השתתפות בהוצאות קבועות הוא מענק קצוב.

מירי סביון: מי שהמחזור השנתי שלו הוא בין 100,000-0 זכאי היה ל-700.

מירי סביון: בין 200,000-100,000 היה זכאי ל-1,825 שקלים.

מירי סביון: בין 300,000-200,000 שקלים למחזור, היה זכאי ל-3,025 שקלים.

מירי סביון: זאת הפעימה השלישית, ולכן הממוצע הוא סביב 1,500 שקלים, שזה בין הסכומים האלה.

מירי סביון: שוב, העצמאיים לא היו צריכים להגיש בקשה מיוחדת, אלא ברגע שהם הגישו בקשה לפעימה השנייה, המערכת כבר שילמה להם את הפעימה השלישית הזאת בתוך המענק השני.

מירי סביון: הקבוצה של העסקים היותר גדולים, שהמחזור שלהם הוא מעל 300,000 שקלים מגישה את הבקשה לפעימה הנוספת במערכת נפרדת, וזה המקום שבו אמרנו שעד עכשיו הוגשו 50,000 בקשות, מתוכן אושרו לתשלום בערך 10,000 בשווי כולל של 100 מיליון שקלים עד עכשיו.

מירי סביון: מטבע הדברים, הבקשות שאושרו במהירות הן בקשות קטנות יותר שעוברות יותר מהר אצלנו מבחינת הבקרות שנערכו.

עודד פורר: מה הצפי שלכם להמשך?

עודד פורר: אם אני מבין נכון, פעימה ראשונה-שנייה-שלישית מיועדת לתת את הפיצוי או לגשר על הפער בחודשים מרץ-אפריל.

עודד פורר: מה הצפי להמשך?

עודד פורר: מה יקרה בחודשים מאי-יוני?

עודד פורר: יש מגזרים שעד סוף מאי לא חזרו לפעילות – מסעדות, מלונות.

מירי סביון: השאלה מתייחסת למה קורה עם הפעימות האלה או לצעדים אחרים?

מירי סביון: לא הבנתי למה התכוונת.

עודד פורר: הפעימות האלה נוגעות לחודשים מרץ-אפריל.

עודד פורר: האם על חודש מאי אתם דורשים, מתכננים – שוב, נניח שאני עסק.

עודד פורר: ניקח לדוגמה בית מלון קטן, אני לא מדבר עכשיו על הרשתות הגדולות.

עודד פורר: על מרץ-אפריל קיבלתי סיוע מהמדינה, קיבלתי פטור מארנונה, הוצאתי את העובדים שלי לחל"ת, וקיבלתי את הפעימה הראשונה-שנייה-שלישית שאת תיארת עכשיו.

עודד פורר: במאי גם אין לי מחזור, אני באפס אחוז מחזור, לפחות עד ה-28 במאי, אני לא מדבר לגבי ההמשך.

עודד פורר: השאלה אם מתוכנן משהו או לא, או שאומרים זה מה יש?

מירי סביון: אני אומרת שוב, יותר נכון להפנות את השאלה הזאת לממשלה, ולא לגורמים המבצעים, כי כרגע עדיין לא התקבלה החלטה אופרטיבית לגבי מה יהיו המענקים בהמשך.

מירי סביון: יש החלטה עקרונית לגבי תשלום בגין החזרה לעבודה, שכרגע הדרך של הביצוע שלה עדיין - - -

עודד פורר: הבטיחו שזה יגיע לוועדת הכספים לפני שלושה שבועות.

מירי סביון: - - - תוכנית.

מירי סביון: לגבי צעדים נוספים, כמובן שככל שהממשלה תחליט עליהם, הם יבואו לידי ביטוי.

מירי סביון: אני אומרת שמבחינתנו, אנחנו כגורם מבצע, מקדמים את אותם נושאים שהובאו לאחריותנו ולביצוע שלנו, ואנחנו מטפלים כדי לקדם את הנושאים האלה כמה שיותר מהר.

עודד פורר: מירי, את יודעת להגיד כבר אם אתם רואים נתונים בגבייה?

עודד פורר: מתי התשלום של המע"מ על מאי?

עודד פורר: דחיתם את זה.

מירי סביון: אני אומרת שוב, בחודשים מרץ-אפריל, להערכות שלנו, - - - פחות או יותר סדר גודל של בין 10-9 מיליארד שקלים.

עודד פורר: זה בחודשים שרוב ההכנסה היא בגין ינואר-פברואר אצל הרבה העסקים.

מירי סביון: נבהיר.

מירי סביון: חלק מהגבייה באמת מגיעה בפיגור של חודש, בעיקר המשכורות וגם חלק מהמע"מ.

מירי סביון: מצד שני, מע"מ מהייבוא, אנחנו רואים אותו באותו חודש.

מירי סביון: גם ההכנסות מהבלו מגיעות בפיגור של שבועיים, פחות או יותר.

מירי סביון: ישנם דברים שהאפקט שלהם הוא יותר מאוחר, ואם יש דחיית תשלומים או הקדמת החזרים, אלה דברים שנוגעים לתפעול מול משלמי המסים, והם לאו דווקא קשורים למצב.

מירי סביון: כרגע לגבי הגבייה בחודש מאי, מאוד מאוד מוקדם להגיד.

מירי סביון: אנחנו רואים את תחילתם של התשלומים.

מירי סביון: כמו שאתה ציינת, אנחנו דחינו את התשלומים של מאי, כך שאת התשלומים של מאי ממילא נראה בימים האחרונים של החודש, ורק אז נדע.

מירי סביון: שוב, ברגע שיהיה נתון – בדרך כלל יש נתון מדויק רק אחרי שהחודש מסתיים, ואז אנחנו מפרסמים אותו בצורה מסודרת לציבור.

מירי סביון: ברגע שהנתון הזה יהיה נכון ובדוק, אנחנו נפרסם אותו.

מירי סביון: לגבי מרץ-אפריל, אנחנו יודעים בוודאות שהייתה פגיעה משמעותית.

מירי סביון: לגבי חודש מאי, אנחנו רואים את הפגיעה, אבל לציין את הסכום, אנחנו נעשה את זה כשיסתיים החודש, נעשה את כל הבדיקות, ואז זה יפורסם, כמו בכל חודש, לציבור.

עודד פורר: תודה מירי.

עודד פורר: איליה מאגף תקציבים, נמצא אתנו?

עודד פורר: מזמן לא ראינו אותך.

עודד פורר: ספר לנו מה עשיתם, מה אתם מתכננים לעשות, זה קצת יותר מעניין הייתי אומר.

עודד פורר: אני אשמח אם תתייחס לנושא של הסיוע לעמותות ומגזר שלישי גם בהקשר של נושאי התרבות ומוסדות התרבות שנמצאים במשבר.

איליה כץ: לגבי מה נעשה עד כה, אני חושב שהחשב הכללי הציגו את הדברים בצורה מלאה, לרבות הפירוט, ומירי סביון גם כן.

איליה כץ: לגבי המגזר השלישי, אני רק אחדד משהו קטן, 200 מיליון שקל הוקצו בתחילת הדרך כסכום ייעודי כשעדיין לא היה ברור איזה חבילות סיוע יהיו במסגרת התוכנית.

איליה כץ: ככל שהתפתחו הדברים, הבנו שהרבה מאוד מכספי הסיוע שנעשים עבור העסקים הם רלוונטיים גם למגזר השלישי, בפרט תשלומי הארנונה, ניתנו גם לגופים שונים במגזר השלישי.

איליה כץ: המענקים של ההוצאות הקבועות, מה שמירי סביון תיארה, הכללנו גם גופי מגזר שלישי בתוך הדבר הזה, כנ"ל הכספים של העצמאיים, ככל שזה רלוונטי.

איליה כץ: קרנות ההלוואה נפתחו גם כן למגזר השלישי.

איליה כץ: דחיות התשלומים נעשו בחלקן גם כן למגזר השלישי.

איליה כץ: כעת אנחנו בוחנים איזה דברים ספציפיים - - -

עודד פורר: שנייה איליה.

עודד פורר: מירי, בינתיים, בזמן שאיליה ממשיך – מאחר שהוא אומר שהפעימה השלישית נפתחה גם למגזר השלישי, והחשב הכללי אמר לנו שיש אפס ביצוע בנושא של המגזר השלישי, תוכלי לבדוק לנו כמה עמותות הגישו וקיבלו בפעימה השלישית?

עודד פורר: יש לך אפשרות?

מירי סביון: נמצא אתנו גם אמיר דהן.

מירי סביון: אם יש לנו נתונים און-ליין, מיד נפלח את זה, אני אבדוק.

מירי סביון: אם לא, אנחנו נחזור אליכם.

מירי סביון: אמיר נמצא פה בדיון.

 << אורח >> אמיר דהן: שלום לכולם.

 << אורח >> אמיר דהן: נכון להיום הוגשו 62 תיקים של עמותות.

 << אורח >> אמיר דהן: הגישו 62 תביעות עד עכשיו.

 << אורח >> אמיר דהן: התשלומים עדיין לא בוצעו אצלם, כי תזכרו שאצלם זה לא תשלום אוטומטי בגלל שאנחנו צריכים לקרוא את הדוחות הכספיים שהם מצרפים.

 << אורח >> אמיר דהן: זה לא כמו עסקים רגילים שמדווחים מע"מ, אז אצלם התיק הזה עולה לתוכנית העבודה ואנחנו כבר עובדים עליהם ומקווים בימים הקרובים לדעת לאיזה כיוון אנחנו מתקדמים.

 << אורח >> אמיר דהן: אבל כבר הוגשו תביעות.

עודד פורר: אתה יודע להגיד באיזה סכום התביעות בסך הכול?

 << אורח >> אמיר דהן: אלו תביעות קטנות, ממוצע של 30,000 שקל לתיק.

עודד פורר: תודה.

עודד פורר: איליה, תמשיך.

איליה כץ: בכל מקרה, נקבעו בתוך הכללים של אמיר דהן ומירי סביון – הממשלה קבעה כללים לעמותות מגזר שלישי שנסמכות, בין היתר, גם על הכנסות עצמיות, איך הן מקבלות סיוע באמצעות המנגנון, שכאמור - - -

עודד פורר: מה קורה עם עמותות שהן עם מחזור של מעל 20 מיליון שקל?

איליה כץ: בדומה לעסקים, כרגע לא ניתן סיוע פרטני במסגרת המודל הזה.

איליה כץ: משרד הרווחה נתן מנגנוני סיוע מתוך חוזרים שלו עבור הנושאים האלו.

איליה כץ: כרגע אנחנו גם בשיח, כמו ששאלת, עם משרד התרבות והספורט, עם השר החדש שנכנס, לגבי מנגנוני סיוע לגופי התרבות, אגב הדבר הזה.

איליה כץ: אני מאמין שהכסף ינוצל ברגע שמנגנון הסיוע הזה ייקבע.

איליה כץ: כמו כן, אם שאלת לגבי הפרספקטיבה קדימה, כמו שפורסם באמצעי התקשורת, ומשרד האוצר פרסם תזכיר בנושא הזה, יש כוונה להגדיל את מסגרת חבילת הסיוע; ובתוך מסגרת חבילת הסיוע הנוספת שתהיה, ככל הנראה יהיה מודל תעסוקה.

איליה כץ: מודל התעסוקה הזה, הכוונה היא שהוא יהיה חוצה מגזרים, גם שהוא ייתן מענה לעסקים שהם בהיקפים של מעל 20 מיליון שקל, והוא גם אמור להיות רלוונטי לעמותות מגזר שלישי.

עודד פורר: מתי?

עודד פורר: סדר גודל.

איליה כץ: קודם כל, התזכיר צריך להיות מאושר בממשלה, ולאחר מכן הוא צריך להיות מאושר בכנסת.

איליה כץ: רק לאחר מכן ניתן יהיה ליישם אותו.

עודד פורר: עידו סופר אתנו?

עודד פורר: הוא לא ב"זום".

עודד פורר: איציק דניאל אתנו?

עודד פורר: לא.

עודד פורר: אני רוצה לתת לאנשים מבחוץ להתייחס.

עודד פורר: אמיר חייק?

עודד פורר: אם אתה רוצה, אם יש לך מה להעיר או לשאול את נציגי הממשלה.

אמיר חייק: שלום לכולם, אני מודה לכם על ההזמנות.

אמיר חייק: אני מייצג את מגזר המלונאות, שנפגע בצורה הכי קשה.

אמיר חייק: קשה לנו עדיין לראות את היציאה החוצה, למרות החגיגות בתקשורת על פתיחת המלונות בשבועות.

אמיר חייק: כאן מדובר על חלק קטן מהמלונות, ויש לנו בעיה גדולה מאוד באזורים שהם תיירות, כמו תל אביב, ירושלים, טבריה, נצרת, נתניה ומלונות קטנים ובינוניים.

אמיר חייק: בקיצור, אנחנו נשמח מאוד לראות דרך לטפל במלונות הללו.

אמיר חייק: לפרוטוקול, אני יכול לומר שאנחנו במגעים עם אגף התקציבים באוצר, אנחנו קרובים לטיפול מסודר בשלושת החודשים הראשונים של המשבר; אבל גם כדי להפעיל את הענף הזה הלאה, אנחנו נצטרך סיוע.

אמיר חייק: אני יודע שמתגבש סיוע בנושא כוח אדם, אלו אותם 6 מיליארד שקלים להחזרת עובדים, זה שלב אחד.

אמיר חייק: אנחנו נצטרך סיוע מאסיבי מאוד בנושאים של ארנונה ותשלומים קבועים.

אמיר חייק: אם לא פטור, אז לפחות שהארנונה תיגבה לפי התפוסות במלונות, כך שנוכל עד סוף השנה להתחיל לעמוד על הרגליים ולראות את האור.

אמיר חייק: תודה לכם.

עודד פורר: אמיר, מה לגבי סיוע למלונות קטנים בחודשים מאי-יוני?

עודד פורר: אני מניח שזה רלוונטי גם למלונות הגדולים, בסוף אתם אמורים לחזור לפעילות בסוף החודש, אבל היא לא תהיה פעילות מלאה, ויש לכם עובדים שנמצאים בחל"ת, אבל אתה רוצה להעסיק אותם חלקית.

עודד פורר: אתם מדברים על פתרונות כאלה מול האוצר?

אמיר חייק: אנחנו מדברים על פתרונות מול האוצר.

אמיר חייק: האמת היא שכרגע אין לנו עדיין פתרון.

אמיר חייק: להחזיר עובדים מחל"ת – נניח שמלון רוצה להפעיל עובדים בסוף מאי כי יש לו ביקוש, אבל ביוני יש ירידה אדירה בביקוש, מן הסתם, כך שאותו מלון חושב שבע פעמים לפני שהוא מחזיר את העובדים לעבודה, ולכן חל"ת גמיש הוא פתרון נכון מאוד למלונות, אם אפשר היה לעשות את זה.

אמיר חייק: לגבי מלונות קטנים - - -

עודד פורר: אמיר?

אמיר חייק: - - - חלקם קיבלו סיוע - - - מרץ-אפריל דרך הקרן עד 20 מיליון שקלים - - - שומע אותי?

עודד פורר: עכשיו כן.

אמיר חייק: לגבי מלונות קטנים, חלקם קיבלו סיוע דרך הקרן - - -

עודד פורר: לא, זה לא הולך.

עודד פורר: אולי נחזור אליך בהמשך.

עודד פורר: רועי כהן מחובר?

רועי כהן: בוקר טוב עודד, אני שמח שוועדת הכספים ממשיכה להתכנס ולהעלות על סדר היום את הנושא של משבר העצמאיים והעסקים במהלך הקורונה, ואת הצעדים שעל הממשלה לעשות.

רועי כהן: אני רוצה לעדכן שאנחנו נמצאים כרגע בישורת האחרונה של אישור המתווה להחזרת עובדים, מפוטרי החל"ת, לעסקים.

רועי כהן: אנחנו שומעים חדשות לבקרים בכל מיני ראיונות כאלה ואחרים שחלק מהם פוגעים בעובדים החלשים.

רועי כהן: זה לא סוד שאצלנו בעסקים הקטנים יש המון עבודה של משמרות, המון עבודה של חלקיות משרה, וכל הניסיון ליצור התניה שרק עובדים מעל 70% משכר מינימום, סדר גודל של 4,000 ש"ח, רק לגביהם יינתן אותו מענק החזרת עבודה, זו טעות מיסודה.

רועי כהן: זה יגרום לכך שדווקא את העובדים החלשים לא יחזירו למעגל העבודה, אלה שמועסקים בחלקיות משרה.

רועי כהן: לכן אנחנו קוראים לממשלה לאמץ את המודל שנשיאות המגזר העסקי הגישה, שמהעובד הראשון, לפי השכר הממוצע של העובדים.

רועי כהן: אף אחד לא רוצה לעשות פה רווח או משהו, העסק יגיש את השכר הממוצע של העובדים שלו, יקבל את המענק לפי השכר הממוצע, וככה יהיה עידוד של החזרת עובדים.

רועי כהן: שימו לב שעד עכשיו חלק קטן מאוד של עובדים חזר, אנחנו מדברים על ענפים שלמים שעדיין לא החזירו את העובדים.

רועי כהן: עודד, אני אבקש את ההתייחסות שלך, של ועדת הכספים, לגבי סדר גודל של 100,000 עצמאיים שנמצאים כרגע ללא עבודה, שייכים לתעשיות שעדיין לא חזרו לפעילות, כמו תעשיית התרבות, תעשיית בריכות השחייה, תעשיית הסעות הילדים, כל אלה שבחודש מאי עדיין לא הייתה להם עבודה.

רועי כהן: הובטח לנו שיהיה להם מענה של דמי אבטלה, בדיוק כמו שהיה בחודש מרץ ואפריל, וכרגע אף אחד לא מדבר עליהם.

רועי כהן: אלה אנשים שיושבים כרגע בבית, אין להם הכנסה, המדינה לא מאפשרת להם לחזור לעבודה, ואף אחד לא לוקח עליהם אחריות.

רועי כהן: אני אשמח מאוד אם בסיכום דבריך ובשיחה שתהיה פה עם נציגי הממשלה, מישהו יתייחס גם לסוגיה הזאת.

רועי כהן: האנשים האלה לא שקופים, הם לא אזרחים סוג ב'.

רועי כהן: כרגע הם לא יכולים לחזור לעבודה, ואף אחד לא לוקח עליהם אחריות.

רועי כהן: לעומת זאת, לשכירים האריכו את החל"ת עד ה-31 במאי.

רועי כהן: אז בדיוק כמו שהאריכו לשכירים, יתנו לכלל העצמאיים שלא יכלו לחזור לעבוד את דמי האבטלה בדיוק אותו דבר, אנחנו לא שונים.

רועי כהן: זו הקריאה שצריכה לצאת היום מוועדת הכספים.

רועי כהן: כל השחקנים, עובדי הבמה, אנשים שעובדים בתעשיית התרבות, נהגי הסעות, בבריכות, מדריכי כושר, כל מי שעובד על חשבונית ולא הייתה לו עבודה בחודש מאי, עדיין המדינה צריכה לתת לו מענה ולתת לו פיצוי.

רועי כהן: לא יהיה שהאנשים האלה יישארו באוויר.

רועי כהן: אני מבקש את ההתייחסות של הוועדה.

רועי כהן: תודה רבה.

עודד פורר: תודה, רועי.

עודד פורר: איליה, אני אבקש ממך להתייחס לזה בהמשך.

עודד פורר: אני מבין שעידו סופר לא מחובר, ואני רוצה התייחסות לגבי הסטודנטים, שעידו סופר טיפל בזה.

עודד פורר: אם תוכל, איליה, לבדוק את הנושא הזה, אני אחזור אליך עוד מעט.

עודד פורר: אני רוצה את תומר מור, "מסעדנים חזקים ביחד".

תומר מור: שלום, שלום.

תומר מור: תודה רבה, עודד, אני מעריך מאוד.

תומר מור: דבר ראשון, תודה רבה על הישיבה הזאת, היא חשובה מאוד.

תומר מור: חשוב לנו לשמוע את הנתונים ולהבין לעומק איפה הדברים עומדים.

תומר מור: אני אסביר כמה נקודות מהכיוון שלנו, ואני אשמח אחרי זה גם להתייחסות, אם אפשר.

תומר מור: אחת, חשוב להגיד, בכל תעשיית המסעדנות הלוואות בערבות מדינה לא הצליחה לקבל מענה ראוי לצרכים שלה בגלל הסיכון הגבוה שזה נחשב בתעשיית הבנקים.

תומר מור: מתוך המקום הזה, אנחנו הגענו למצב שהרבה מאוד עסקים קיבלו מענה חלקי מאוד בסכומים מאוד נמוכים, או שלא קיבלו בכלל אישור להלוואות.

תומר מור: יש את הקרן להלוואה בערבות מדינה לעסקים בסיכון גבוה שכבר הובטח שתיפתח ב-1 במאי, ולצערי עדיין לא נפתחה.

תומר מור: אנחנו בקשר עם מסעדנים מכל רחבי הארץ, וחשוב להגיד – וחשוב שידעו כולם בפורום הזה, אנחנו אומרים את זה כאן בצורה ברורה, שלא משתמעת לשני פנים:

תומר מור: עסקים יעשו מאמץ אדיר כדי לפתוח.

תומר מור: למה?

תומר מור: כי זה ה-livelihood שלהם, כי זו הפרנסה שלהם, אלה החיים שלהם.

תומר מור: בתעשייה שלנו, הרוב הגדול, הרוב המכריע, מתפרנס מהעסקים האלה.

תומר מור: זה לא רק ביזנס, זה לא עסק, זו הפרנסה שלו, ממנו הוא מוציא משכורת שממנה הוא משלם שכר דירה או משכנתה, ומשם הוא משלם אוכל לילדים שלו.

תומר מור: מה שהולך לקרות זה שחודש אחרי שהעסקים האלה ייפתחו, אם הם יצליחו לפתוח – אגב, כבר בין 10%-15% מהתעשייה שלנו לא תצליח לחזור לפעילות בכלל, ולא יגיעו עסקים אחריה.

תומר מור: אלו שכן, אותם 90%, 85% שכן יפתחו, הם יקלעו לבעיית תזרים מאוד קשה.

תומר מור: אנחנו צופים שהחזרה לפעילות משק רגילה אצלנו בתעשייה תיקח כשלושה חודשים.

תומר מור: זה גרף עלייה מאוד מאוד איטי.

תומר מור: הדבר הזה יגרום לזה שיהיה חסרון כיס משמעותי אמיתי, פלוס כל הדחייה של התשלומים שהצטברו שיצטרכו לפרוע אותם כבר עכשיו במאי וגם ביוני.

תומר מור: אז שלושה דברים על הפרק: אחד, הלוואה בערבות מדינה לעסקים בסיכון גבוה.

תומר מור: יש שם ארבעה מיליארד שקלים שכבר התחייבו עליהם.

תומר מור: אנחנו מדווחים שזה עומד באגף התקציבים וזה עדיין לא מתקדם.

תומר מור: אני אשמח לדעת איפה זה עומד.

תומר מור: זה סופר קריטי, וזה משהו שאנחנו מבקשים - - -

עודד פורר: תומר, צריך לזכור, מדובר בדרישה של ועדת הכספים, שהייתה עוד התחייבות של השר היוצא, כחלון, לפני כמעט שלושה שבועות בפני הוועדה שבתוך ימים ספורים זה יגיע, וכמובן שזה לא הגיע עד לרגע זה.

תומר מור: הבנתי.

תומר מור: אני מבקש, אם הדבר הזה יוכל לעלות כבקשה נוספת עוד פעם ולחדד אותה, וללחוץ ככל שניתן.

תומר מור: הדבר השני הוא נושא התשלומים.

תומר מור: בסוף התהליך של חזרה לעבודה ב-20.7 שהצלחנו להשיג מול משרד הבריאות, אנחנו חוזרים לעבודה.

תומר מור: לצערנו, כמו שאמרנו, שלושה חודשים עד שנגיע לשגרה רגילה, בעזרת ה'.

תומר מור: בתווך הזה לא יהיה תקציב, אשראי הספקים, שזה האשראי המרכזי, שעליו מתבססת תעשיית המסעדנות כבר הרבה מאוד שנים, נחסם גם הוא, שכן גם הספקים, קטנים כגדולים, חווים עכשיו את המשברים שלהם; מה שמשאיר את המסעדנים שצריכים לעבוד כמעט בתשלומי מזומן או שוטף אפס, לצורך העניין, עם כל הספקים.

תומר מור: לכן ככל שניתן שהרשויות יבצעו עוד דחייה, עוד פעימה של דחייה של בין 60-30 יום של תשלומים למוסדות, הדבר הזה יקל מאוד ויאפשר עוד צינור חמצן לעסקים.

תומר מור: ללא הדבר הזה, אנחנו צופים – וחשוב שתדעו – גל סגירה שני.

תומר מור: עכשיו אנחנו בגל הראשון, זה לא גל קורונה, זה גל סגירה של עסקים שיפתחו את הדלת שלהם, יעשו מאמץ עילאי, יביאו כספים מאיפה שאין להם, אולי אפילו יתחייבו במקומות שלא צריכים להתחייב בהם, ובעוד חודשיים-שלושה, כשהעבודה תחזור לשיאה והם לא יוכלו לעמוד בהוצאות, הם ייכנסו לסגירה.

תומר מור: שם אנחנו צופים שבין 20%-30% מהעסקים הולכים לקרוס.

תומר מור: העזרה של המדינה בנקודת הזמן הזו היא קריטית.

תומר מור: היא קריטית מהסיבה הפשוטה שאלו עשרות אלפי מקומות עבודה, שאלו כספים רבים שמגיעים למס הכנסה, לביטוח לאומי, למע"מ ולכל הגופים.

תומר מור: וזה קריטי מאוד, חשוב גם להגיד – ככל שלא תהיה עזרה בנקודת הזמן הקרובה מאוד, לא ייפתחו עסקים דומים באותן נקודות שייסגרו, מהסיבה שאין אקלים יזמי.

תומר מור: הבנקים סגרו לאנשים את האשראי, אין הלוואות בערבות מדינה, המדינה לא תומכת בעסקים בצורה מלאה בכמות מספקת, לפחות בנושא הזה, ולאנשים אין כסף מהבית להביא ליזמות, אנחנו נגיע למצב שבעוד חודשיים-שלושה, בשיא הקיץ של ישראל, בשיא הפריחה, בשיא החופש הגדול, כשאנחנו צריכים להיות בשיא התיירות שלנו, אנחנו נראה סגירה של עסקים, כנגד המגמה, ואנחנו נראה שהעסקים האלה יעמדו שוממים הרבה מאוד זמן.

תומר מור: לכן אנחנו מבקשים את ההתייחסות לגבי הנקודות האלה, של קרן ההלוואות בערבות מדינה, נושא של הזרמת הכספים בזמן סביר, וגם הנושא של הפעימה השנייה, לדעת כמה עסקים מהסקטור שלנו כבר הצליחו לקבל כספים ובאילו היקפים.

תומר מור: תודה.

עודד פורר: תודה.

עודד פורר: נמצא אתנו נשיא התאחדות התעשיינים, ד"ר רון תומר.

רון תומר: תודה עודד.

רון תומר: אני לא התכוננתי - - - בתחילת הדיון, אבל אני רוצה להעלות שלוש נקודות שמבחינתנו דורשות את הפתרון המידי, והן כרגע חסרות.

רון תומר: הדבר הראשון זה הנושא של תוכנית ה-6 מיליארד.

רון תומר: תוכנית ה-6 מיליארד, כמו שהוכרזה בהרף לילה, ומאז הולכת למעלה-למטה, ממש כמו רכבת הרים, היום היא כאן, מחר היא שם.

רון תומר: צריך להבין שאותם 6 מיליארד ליצירת תעסוקה, אם לא יחולקו נכון, יהיה מדובר, כמו שהגדיר את זה מישהו מאנשי הממשלה, ככסף טיפש, אנחנו נפסיד פה את כל המטרה שלה.

רון תומר: מטרת תוכנית ה-6 מיליארד – שתי מטרות בעצם.

רון תומר: אחת היא להחזיר אנשים למעגל העבודה, כאלה שלא היו חוזרים ללא הסיוע הזה, והדבר השני, לדאוג שלא ייצאו עכשיו עוד מאות אלפי מובטלים חדשים מאלה ששמרו את העובדים שלהם אם הם יבינו שהם לא מקבלים את התמורה על זה שהם דיממו.

רון תומר: אני מדבר כמובן רק על העסקים שנפגעו, עסקים שירדו מתחת ל-25% מהמחזור.

רון תומר: על זה שהם דיממו ושמרו את העובדים שלהם, מחר העובדים האלה ייפלטו החוצה.

רון תומר: עודד, יש לא מעט כאלה שפשוט ממתינים לשמוע.

רון תומר: הכי חשוב שהתוכנית הזו תוכרז ותתקדם כי אנחנו דנים בה כבר – לא אנחנו.

רון תומר: לא אני ולא אתם.

רון תומר: לצערי, ממשלת ישראל דנה בה שבועות, וכלום לא קורה.

עודד פורר: חודש, ליתר דיוק, בתוכנית של ה-6 מיליארד, וקרן הסיוע לעסקים בסיכון, אותם 4 מיליון שקל ששר האוצר הבטיח.

עודד פורר: אגב, זו הייתה הבקשה שלנו כבר מלפני חודשיים, ברגע שהתחילו הסיפורים.

עודד פורר: אלה שני נושאים שתקועים בממשלה כבר חודשיים.

רון תומר: אתה צודק, עודד.

רון תומר: גם הקטע הזה, צריך להבין – אני לא התכוונתי לדבר על הקרן לעסקים בסיכון, אבל זה הכי אבסורד, עסקים בסיכון הם העסקים שהכי אין להם חודשיים, אין להם יומיים, אז אנחנו מחכים שהם ימותו?

רון תומר: אולי, זו הדרך הטובה לא להוציא את הקרן.

רון תומר: שם אומרים לי שיש בעיות חקיקה, אז אולי קטונתי.

רון תומר: לגבי תוכנית ה-6 מיליארד, כבר היה סיכום למתווה עם הממשלה – הקודמת, נכון – שנתן את הכסף בצורה הכי חכמה שאפשר במגבלות.

רון תומר: אני מבין שעכשיו עושים בדיקה מחדש.

רון תומר: אני מקווה ששר האוצר החדש יבין שכל תוכנית רעה שתהיה רק פופוליסטית, אבל לא תביא את הכסף נכון, תגרום גם לאי החזרה אמיתית של עובדים וגם לשחרור עובדים לשוק החל"ת, שזה אסון כלכלי ואנושי מאין כמותו.

רון תומר: הדבר השני, עודד, הוא המודל הגרמני, הנושא של העסקה חלקית.

רון תומר: עוד פעם, אנחנו מדברים ומדברים.

רון תומר: בסוף יהיה מודל גרמני מסיבה אחת, כי אין ברירה, כי זה הפתרון היחיד שעובד.

רון תומר: לאורך טווח הוא מוכיח את עצמו באירופה בצורה מצוינת.

רון תומר: רק עד שיחליטו ליישם אותו, זה יהיה להחיות גופה.

רון תומר: אז אני חושב שגם הוועדה וגם הכנסת צריכות לדרוש – צריך לזכור עוד דבר: דיברו הרבה על המודל הגרמני, ונקודה אחת ששמתי לב אליה רק לאחרונה.

רון תומר: מה היתרון במודל חלקי ובעבודה חלקית וגם בחל"ת חלקי?

רון תומר: אנשים שהוצאו לחל"ת בחודש מרץ, כבר שלושה חודשים שורפים את דמי האבטלה שלהם.

רון תומר: יש להם רק עוד שלושה חודשים.

רון תומר: חלקם לא יחזרו בשלושת החודשים הקרובים לשוק העבודה, ואז יגמרו שישה חודשים חל"ת, ומה אז?

רון תומר: אני לא מאמין ששום ממשלה בישראל תזרוק אותם לרחוב בלי סיוע.

רון תומר: אז יצטרכו לתת עוד כסף.

רון תומר: מה קורה בהעסקה חלקית?

רון תומר: אם אני מעסיק עובד בחצי משרה, הוא משתמש בחצי מדמי האבטלה שלו, והוא יכול להאריך את הזמן.

רון תומר: זאת אומרת, גם ממשלת ישראל, לצערי, עוד לא מבינה שההשתהות הזאת שורפת את כספי הביטוח הלאומי ומשאירה אנשים במעגלי האבטלה.

רון תומר: חשוב מאוד, עודד, גם מבחינת ההלוואות – הלוואות שנלחמת עליהן פה, והייתה פה מלחמה קשה של כולנו אתך ביחד – מתחילות לעבוד והכספים מחולקים.

רון תומר: רק שלפי מה שמדווח לי כמות הכסף שעדיין ממתינה לאישורים גדולה בהרבה מהמכסות שקיימות, וחייבים להרחיב עוד מכסה - - -

עודד פורר: אני אגיד לך מה קרה, רון, וזה מה שמטריד.

עודד פורר: יש תחושה בממשלה כאילו הגל עבר.

עודד פורר: יש פחות צעקות, אז הכול בסדר.

עודד פורר: אם אני מסתכל, כשהפעלנו את הלחץ שהפעלנו, אז התחיל להתגבר קצב אישור הבקשות או הדיון בבקשות, ופתאום הוא נעצר.

עודד פורר: אם אני לפני שבועיים בדקתי והיו בערך 31,000 בקשות שנדונו, בשבועיים האלה הגענו רק ל-36.

עודד פורר: זאת אומרת, נדונו רק אולי עוד 5,000.

עודד פורר: יש 56,000 בקשות.

עודד פורר: יש 20,000 בקשות שעדיין לא דנו בהן.

עודד פורר: ביום הראשון שהשיקו את הקרן כבר היו בה 42,000 בקשות.

עודד פורר: זאת אומרת, יש אנשים שהגישו לפני חודשיים בקשה להלוואה ועד לרגע זה לא דנו בה, זה לא שלא אישרו לה אותה.

עודד פורר: לא דנו בה בכלל.

עודד פורר: אני לא יודע אם העסק עוד קיים.

רון תומר: אני מבין, עודד, אני מסכים, ואני אומר דבר אחד – בסוף גם ידונו בה, אבל בסוף, מה שיקרה, עד שידונו, לא יישאר כסף.

עודד פורר: אני לא יודע אם העסק קיים.

רון תומר: אני חושב שמילא הבעיה – אתה יודע מה?

רון תומר: אני אפילו מוכן לקבל הבנה לזה ששום גוף – ופה אני מכיל את העניין שגם הבנקים – לא ערוך לטפל ב-70,000 בקשות במכה אחת, או כמה עשרות אלפי בקשות.

רון תומר: אבל את הכסף בסוף יצטרכו לתת.

רון תומר: לא מספיק שאנשים נתקעו חודשיים בצנרת, יגידו להם נגמר?

רון תומר: הרי זה לא יעלה על הדעת.

רון תומר: והדבר האחרון שאני חייב להגיד, עודד, זה על נושא תוכנית הפיצויים.

רון תומר: אמרת בצדק, יש פה הרגשה של אווירת סוף קורס.

רון תומר: כרגע אין קורונה – שישה חולים אתמול, 19 שלשום, אבל הקורונה הכלכלית היא עוד בשיא הכוח, ואנחנו עוד לא הגענו, לצערי לשיא שלה.

עודד פורר: היא עוד בהתחלה.

רון תומר: אני מדבר עם כל כך הרבה מפעלים ועסקים אחרים, ואני שומע שהם מושכים כבר על אדי דלק, וכנראה אדי הדלק ייגמרו, ואנחנו נראה עוד גל של בעיות במאי וביוני וקדימה.

רון תומר: ולכן אם לא נדע לתת את תוכנית הפיצויים – מה מטרת תוכנית הפיצויים?

רון תומר: זה רק לא לתת כי מגיע לי.

רון תומר: תוכנית הפיצויים זה הכסף מעבר להלוואות, כי בן אדם לא יכול ללוות לנצח, שאמורה להעביר אותו את המדבר הכלכלי.

רון תומר: זה כמו מים – תסגור לו את המים באמצע המדבר, הוא ימות.

רון תומר: תן לו מים, הוא יחצה את המדבר, ואז הוא ימשיך לעבוד, הוא ימשיך להעסיק והוא ימשיך לשגשג במשק.

רון תומר: וזה, לצערי, המקום שהממשלה לא מבינה.

רון תומר: אני אסכם מחדש: 6 מיליארד חייבים להיות מחולקים, ובצורה חכמה.

רון תומר: המודל הגרמני, העסקה חלקית – אני אומר לך, עודד, הוא יקרה בסוף, רק שכמו כל הדברים, לצערי, הוא יקרה מאוחר מדי.

רון תומר: עלינו לדרוש שהוא יקרה עכשיו.

רון תומר: הגדלת מכסות ותוכנית פיצויים.

רון תומר: במילה אחרונה, עודד, אנחנו כבר נפרדנו הרבה פעמים, אבל הפעם זו נראית פרידה אמיתית ממך ומהתפקיד הזה.

רון תומר: אני חושב שבשמי ובשם כל התעשייה והעסקים האחרים, אני רוצה לברך אותך על הדרך המכובדת, הממלכתית והחשובה שניהלת בתקופת ממשלת המעבר.

רון תומר: היית איזשהו מגדלור – היו עוד כמה כאלה, אבל לא הרבה – בתקופה הזו בשביל לנווט את המשק, לפחות מהצד הכלכלי בתוך הסערה, ועל זה תודה רבה באופן אישי ומכל התעשייה.

עודד פורר: תודה, אבל אתה לא נפרד ממני, אני אשאר חבר ועדת כספים.

עודד פורר: לא נעזוב את הנושא.

עודד פורר: יש עוד מישהו מהגורמים האזרחיים שרוצה להתייחס לפני שאני חוזר לממשלה ולא נתתי לו?

משה הבר: כן, אני מעונין.

משה הבר: אדוני, משה הבר, מנכ"ל חברת "שלג לבן" וחברות השמירה.

משה הבר: יש מגוון נושאים ששוחחתם עליהם בעבר ועדיין לא התקבלו עליהם תשובות.

משה הבר: אחד זה הנושא של הערבויות שדובר עליו.

משה הבר: הפחתת ערבויות בכל החוזים מול הגופים הרגולטורים, משרדי הממשלה וכדומה.

משה הבר: החברות מחזיקות ערבויות בסכומי עתק וביקשנו לצמצמם אותם, וגם מול משרד העבודה והרווחה, רישיונות של קבלני שירות.

משה הבר: נושא שני, סגן החשב דיבר פה על נושא של תשלומים מול הרשויות המקומיות.

משה הבר: הארגונים מקבלים לא מעט פניות מכל הגורמים, מכל הקבלנים שעובדים עם המשרדים הממשלתיים, ובעיקר עם הרשויות המקומיות.

משה הבר: אין כל התייחסות לנושא של הקדמת תשלומים.

משה הבר: במיוחד ברשויות המקומיות, אין לזה זכר אפילו.

משה הבר: לא מקדימים תשלומים, נשארים על שוטף 60, שוטף 45, שוטף 90, והדבר מקשה על תזרים המזומנים של כל החברות בענף.

משה הבר: זה נושא שני.

משה הבר: נשאר נושא אחד גם כן גדול, נושא הפיצוי לעסקים מעל 20 מיליון.

משה הבר: עדיין לא נסגר הנושא של המתווה, אין התקדמות.

משה הבר: כמו שכולם אמרו פה, כולם מרגישים שהקורונה עברה, אבל לצערנו, כל החברות עדיין מרגישות את מה שעברנו.

משה הבר: אם אפשר לקבל התייחסות לנושא הזה.

משה הבר: נושא אחרון, שאני לא יודע אם זה בסמכותכם, אבל בעבר זה גם הועלה, זה נושא שלא להכיר בתקופה של התפרצות נגיף הקורונה כחלק מתקופה של חוזים שנחתמו בין ספקים לבין המדינה, מאחר ורוב החוזרים האלה בתקופה הזאת – חלקם עדיין – עבדו על ווליום של אפס, או כמעט פחות.

משה הבר: מן הסתם, כל הקבלנים והספקים בתחום שלנו, שעוסקים בתחום, משקיעים הרבה מאוד כספים בחוזים האלה בתשומות, בהוצאות קבועות, כגון רכישה של ציוד, מכונות, כלי נשק וכיוצא בזה.

משה הבר: הצפי הוא להחזיר את ההשקעה לאורך תקופת החוזה.

משה הבר: הבעיה היא שבחודשים הללו של פרוץ המגיפה לא היו הכנסות, היקפי הפעילות ירדו למינימום, בחלקם אפילו לא היו בפועל.

משה הבר: אנחנו מבקשים להאריך את כל החוזים בהתאם לתקופה של המגיפה.

משה הבר: תודה.

עודד פורר: תודה, משה.

עודד פורר: יוליה איתן, ממשרד העבודה והרווחה, השירותים החברתיים, מינהל תעסוקת אוכלוסיות.

עודד פורר: יוליה, אני אשמח אם תוכלי להתייחס גם לבקשה שעלתה פה כבר כמה פעמים לגבי חל"ת גמיש וגם להיערכות שלכם.

עודד פורר: להערכתנו יידרשו פה הסבות מקצועיות נרחבות.

עודד פורר: אם היום אנחנו רואים סדר גודל של למעלה ממיליון דורשי עבודה, שרובם יצאו לחל"ת או לתקופת זמן קצרה, סביר להניח שלמאות אלפים מהם לא יהיה מקום עבודה לחזור אליו.

עודד פורר: אני אשמח לשמוע על ההיערכות שלכם בעניין.

יוליה איתן: שלום לכולם ותודה על קיום הדיון.

יוליה איתן: אני רק אציין שהיום מציינים את יום הגיוון הבין-לאומי.

יוליה איתן: מבחינתנו זו הזדמנות להזכיר לכולם שבימים כתיקונם, וגם היום במיוחד, שוק העבודה מגוון ויעיל יכול לסייע ליציאה מהמשבר.

יוליה איתן: אני חוזרת לשאלותיך, היושב-ראש.

יוליה איתן: בעניין מודל חל"ת גמיש – אנחנו דנו במספר הזדמנויות במודלים אפשריים, ואנחנו כן רואים יתרון גדול מאוד בסיוע מתמשך עם יעדים תעסוקתיים ברורים לטובת חזרה של מפוטרים מחול"תים לשוק העבודה.

יוליה איתן: אנחנו רואים קשר ישיר בין שמירה על זיקה בין עובד למעביד, גם אם היא לא בהיקף מלא.

יוליה איתן: מאמצים חד פעמיים בדרך כלל לא מובילים לתוצאות מספיק טובות, ולכן אנחנו כמשרד תומכים במתווה של חל"ת גמיש.

יוליה איתן: מטבע הדברים, צריך לדייק ולראות איך אנחנו לא יוצרים איזושהי מערכת שמזמינה גם עיוותים נוספים, אבל מבחינתנו, חד משמעית, כל מהלך שיודע להחזיר מהר חזרה את העובדים ולשמור על הקשר בינם לבין המעסיקים הוא מהלך נכון וראוי.

יוליה איתן: צריך לראות איך הוא מתומחר וכיצד חלקים מהכספים מנותבים לטובת השגת יעדים תעסוקתיים ולא פשוט משמשים – אני אאמץ את האמירה – ככסף טיפש.

יוליה איתן: ראינו את המודלים במספר מקומות.

יוליה איתן: יש כמה הצעות על השולחן, ואנחנו נמצאים בעיצומו של דיון מקצועי יחד עם משרד האוצר, בנק ישראל וגורמים נוספים כדי לבחון את החלופות ולשים את הסוגיות המקצועיות על השולחן.

יוליה איתן: לעניין ההיערכות של שוק העבודה – א', אני אציין שבכל תקופת הגל הראשון כל הפעילות שלנו המשיכה.

יוליה איתן: הייתה הסבה מהירה מאוד לעבודה במודלים מקוונים, טלפונים, היא הונגשה לאוכלוסייה.

יוליה איתן: ראינו פניות רבות מגיעות אלינו בבקשה לסיוע.

יוליה איתן: חד משמעית, האתגר שנעמוד מולו במעבר המהיר הזה מאבטלה של 3.2% לעולם של - - - בשיעורי האבטלה הוא אתגר גדול מאוד למשק והוא ידרוש שיתוף פעולה של הרבה מאוד גורמים, ואנחנו נצטרך להיערך לכך.

יוליה איתן: יש לנו תוכניות רבות איך עושים את זה.

יוליה איתן: אנחנו עשינו עבודת מטה מסודרת כדי לשים הצעות ברורות על השולחן כיצד ניתן את אותם כמה מאות אלפי מפוטרים להשיב למעגל העבודה.

יוליה איתן: אנחנו מעריכים שבסוף, אחרי שצעדי המקרו שהממשלה יוזמת ונידונו פה בהרחבה יתממשו, נישאר עם כ-400,000-300,000 אנשים שעדיין יהיו מחוץ לשוק העבודה.

יוליה איתן: על זה צריך להוסיף את כל אותן האוכלוסיות שמלכתחילה לא לקחו חלק פעיל מספיק בתוך שוק העבודה, וגם עליהם אנחנו רוצים לוותר.

יוליה איתן: אחת התופעות הידועות, האפקטים המתמשכים של משברים מהסוג הזה זה אבטלת צעירים, וגם עליהם לא נרצה לוותר.

יוליה איתן: ברור לנו שיש פה אתגר גדול.

יוליה איתן: יש תוכנית סדורה, שכוללת בתוכה הרבה מאוד רכיבים של דיגיטציה וגם של סיוע למעסיקים וגם לפרטים להשתלב חזרה בשוק העבודה.

יוליה איתן: היא הוצגה במספר פורומים, היא נמצאת בדיון מקצועי מתמשך, טרם תוקצבה.

עודד פורר: תודה.

עודד פורר: איליה, חוזרים אליך.

עודד פורר: אחת, אני אשמח אם תתייחס קצת לדברים שעלו פה – גם הדרישה לדמי אבטלה לעצמאיים עד סוף מאי כפי שניתנת האבטלה והחל"ת לשכירים.

עודד פורר: כל אותם פרילנסרים שאין להם שום הכנסה באותה תקופה.

עודד פורר: גם לאותה קרן הלוואות בערבות מדינה לעסקים בסיכון שהובטחה על ידי שר האוצר לוועדה, לפרוטוקול.

עודד פורר: ואותה תוכנית ה-6 מיליארד המפורסמים שמסתובבים באוויר חודש כמעט, ואף אחד לא יודע מה עולה בגורלם לגבי החזרת עובדים לעבודה.

איליה כץ: ברשותך, נתחיל בסוגיית האשראי.

איליה כץ: כמו שציינו בחשב הכללי, בקרן לעסקים קטנים ובינוניים אושר סדר גודל של 70% מהבקשות נכון לרגע זה.

איליה כץ: אבל אנחנו מבינים - - -

עודד פורר: לא, לא, לא.

עודד פורר: זה לא נכון.

עודד פורר: אושרו פחות ממחצית מהבקשות.

עודד פורר: 70% מהבקשות שנידונו אושרו.

עודד פורר: זה שלא דנו בבקשה, אי אפשר להוציא את זה – הוגשו 56,000 בקשות, דנו ב-36,000, ו-25,000 אושרו.

עודד פורר: זאת אומרת, אתם נמצאים סביב 70% אישור בקשות על בקשות שדנתם בהן.

עודד פורר: אבל יש עוד 20,000 בקשות שלא דנו בהן בכלל.

עודד פורר: זה כמעט באותו היקף של הבקשות שאושרו.

איליה כץ: נכון, אתה צודק, זה חידוד טוב, אדוני היושב-ראש.

איליה כץ: קצב הדיונים תלוי, כמו שנאמר פה, במכסות האשראי שניתנות.

איליה כץ: מכסת האשראי, כמו שאתם מכירים, בתוכנית המקורית עמדה על 8 מיליארד שקל, היא הוגדלה ל-14 מיליארד שקל.

איליה כץ: עד כה, מתוך הסכום נוצל, כמו שנטען, 10 מיליארד שקל.

איליה כץ: וככל שהמכסה הזאת תסתיים ועדיין יהיו בקשות שלא ניתן להן מענה, אנחנו נצטרך לבחון את האפשרות להגדיל את זה.

איליה כץ: כרגע קצב האישורים, מבחינתנו, הוא קצב יחסית טוב.

איליה כץ: בחודש ימים 10 מיליארד שקל, זה היקף מכובד.

עודד פורר: לא בחודש ימים, אבל בסדר.

איליה כץ: כמו שאדוני היושב-ראש, ציינת, יש כוונה לעשות את הקרן לענפים בסיכון.

איליה כץ: הקרן לענפים בסיכון, בדומה למענק לעידוד תעסוקה נמצאת בתוך התסקיר של חקיקה להגדלת המסגרות של התקציב ההמשכי, זה חלק מאותו תזכיר.

איליה כץ: הדברים תלויים זה בזה.

איליה כץ: התזכיר הזה הופץ לפני כשבועיים להערות ציבור.

איליה כץ: מחילופי הממשלה יש כוונה לאשר אותו בתקופה הקרובה מאוד.

איליה כץ: לאחר שהוא יאושר, זה יגיע לאישור הכנסת ולאחר מכן ניתן יהיה להתניע גם את הקרן לענפים בסיכון.

עודד פורר: אני רוצה לנסות לבנות אתך לוח זמנים, כי אתם לא נותנים אף פעם לוחות זמנים.

עודד פורר: אתם משתדלים לא לתת בכל אופן, אבל אין מה לעשות, חייבים.

עודד פורר: האנשים שמחכים לדברים האלה סופרים את הימים ואת הלילות.

עודד פורר: בוא נניח שהממשלה תעבוד מהר ובשבוע היא תאשר את זה.

עודד פורר: ולא רק שהממשלה תעבוד מהר, גם הכנסת תעבוד מהר וזה יאושר בכנסת עד יום רביעי הבא.

עודד פורר: זה קצב מהיר מאוד מבחינת חקיקה, אתה יודע את זה.

עודד פורר: ונניח שהחוק אושר בקריאה שנייה ושלישית ביום רביעי הבא, שבוע מהיום, מאותו רגע, בתוך כמה זמן אנחנו נראה את ה-6 מיליארד האלה יוצאים לדרך?

עודד פורר: בתוך כמה זמן נראה את הקרן של העסקים בסיכון יוצאת לדרך?

עודד פורר: בתוך כמה זמן נראה את הפתרונות האלה שדיברנו עליהם?

איליה כץ: אני במקרה נזכר שהייתי בדיון קודם ושאלת לגבי הפעימה השלישית, מתי היא תאושר, ואמרתי לך בקרוב מאוד, ורצית מאוד שניתן תאריך ספציפי, וזה אושר ביום למחרת, ולא יכולנו להתחייב על זה כי לא הכול בשליטתנו.

עודד פורר: אני יודע שאתה לא יכול להתחייב.

עודד פורר: אני יודע שאתה תלוי בשר.

עודד פורר: אני יודע שאתה תלוי במנכ"לית.

איליה כץ: אני כן יכול להגיד שאנחנו עושים את מירב המאמצים.

איליה כץ: כבר התקבלה החלטה שמענק העידוד יבוצע באמצעות רשות המיסים, נוכח כל הניסיון שנצבר בתקופה האחרונה ברשות המיסים עם חלוקת מענקים מהסגנון הזה, ועם היעילות שהם טיפלו בפעימות הראשונות.

איליה כץ: המטרה היא לתת את הדבר הזה בלוחות זמנים, עד כמה שאפשר, יותר מהירים.

איליה כץ: חלק מהעבודה שנעשית כרגע זו כל אותה עבודת הכנה כדי שכשיאושר התזכיר גם בממשלה וגם בכנסת ניתן יהיה ברמה שלנו, של הפקידות, לבצע את הדברים בלו"ז כמה שיותר מהיר.

איליה כץ: כלומר, אנחנו לא מחכים לאישור התזכיר בשביל להתקדם עם עבודת המטה ביחס - - -

עודד פורר: אז אתה יודע להגיד לי בערך כמה זמן עבודת מטה נשארה לכם החל מיום רביעי הבא להערכתך?

עודד פורר: שבועות, חודשים, ימים?

איליה כץ: אני חושב שאת השאלות לגבי התפעול צריך להפנות גם לרשות המסים וגם לחשב הכללי, שאחראיים על הקרן להלוואות, כמה זמן הם צריכים מרגע האישור עד לרגע ההתנעה.

איליה כץ: אני מאמין שקצב הדברים יהיה מאוד מהיר, בטווחי זמן של שבועות.

עודד פורר: מה לגבי דמי אבטלה לעצמאיים עד סוף מאי?

איליה כץ: כרגע, בתוך חבילת הסיוע הבאה שמתגבשת – כמו שאמרתי, היא כוללת את תוכנית העידוד של המענקים, זה 6 מיליארד שקל למענקי עידוד תעסוקה.

איליה כץ: זה הסכום העיקרי והמשמעותי ביותר שהממשלה אישרה נכון לרגע זה.

איליה כץ: זה אמור להינתן, מן הסתם, גם לעצמאיים שיחזירו עובדים לעבודה, ככל שזה רלוונטי עבורם, וגם לעסקים מעל 20 מיליון שקל, שהוזכרו בדיון.

איליה כץ: זו חבילת הסיוע, ברמת הפעימה הבודדת, הכי גדולה שניתנה עד כה.

רועי כהן: איליה, כמו שהארכתם לשכירים עד ה-31 במאי את החל"ת, יש עצמאיים שברגעים אלה לא חזרו לעבודה כי מדינת ישראל לא מאפשרת להם לחזור לעבודה, והיא צריכה לקחת אחריות ולתת להם דמי אבטלה בדיוק כמו השכירים.

רועי כהן: אנחנו לא אזרחים סוג ב', אנחנו לא שקופים.

רועי כהן: זו הייתה הבטחה של ראש הממשלה, זו הייתה הבטחה של שר האוצר היוצא ושר הכלכלה היוצא.

רועי כהן: נאמר את זה בכל מקום, בכל ריאיון, שיהיה גם לאנשים האלה שברגעים האלה אין להם מקום עבודה לחזור אליו, שיהיו זכאים לדמי אבטלה.

רועי כהן: אני דורש ממך להתייחס לסוגיה הזאת.

רועי כהן: אתה לא תגיד מה קשור עצמאי שמחזיר עובדים?

רועי כהן: אני מדבר אתך על פרילנסרים.

רועי כהן: אני מדבר אתך על אנשים שלא החזירו אותם לעבודה כי העסקים עדיין סגורים, והם לא יכולים לחזור לעבודה.

רועי כהן: זה לא שהם יכלו לחזור לעבודה.

רועי כהן: קח אחריות, תודיע מה קורה אתם.

רועי כהן: בדיוק כמו שהארכת את החל"ת לשכירים, גם העצמאיים יהיו זכאים על חודש מאי לקבל דמי אבטלה.

איליה כץ: אדוני היושב-ראש, אנחנו יכולים להתייחס רק למה שאושר על ידי הממשלה.

איליה כץ: כמו שצוין, אושרה פעימה ראשונה, שבודקת ירידת מחזורים גם לעצמאיים בחודשים מרץ עד יוני.

איליה כץ: אושרה פעימה שנייה.

איליה כץ: אושרה פעימה שלישית, שגם כן רלוונטית לעצמאיים.

איליה כץ: יש כוונה לאשר את מנגנון עידוד התעסוקה, שהוא רלוונטי גם לעסקים וגם לעצמאיים.

עודד פורר: אתה יכול לפרט על המנגנון הזה, איך הוא הולך לעבוד?

איליה כץ: אין לי משהו לחדש לגבי השאלה הזאת.

עודד פורר: מירי סביון, את רוצה להוסיף משהו?

מירי סביון: לא, כרגע אין לי מה להוסיף.

עודד פורר: חשב כללי, יש לך תשובות מהקרן?

אלי ביתן: אני אענה תשובות של הקרן.

אלי ביתן: בסך הכול הוגשו 58,000 בקשו.

אלי ביתן: 39,500 נידונו.

אלי ביתן: אושרו 27.6, שזה כפי שכבר אמרת, 70%.

אלי ביתן: אני רק רוצה לציין נתון אחד, שמספר הבקשות – אם בתקופת השיא הוגשו 6,000 בקשות, כרגע אנחנו רואים שזה יורד ב-50%, ל-3,000 בקשות בשבוע.

אלי ביתן: יש גם האטה בבקשות.

אלי ביתן: זמן הדיון והאישור בבקשות הוא בערך כשבוע.

אלי ביתן: זהו.

עודד פורר: תומר, אתה רצית להוסיף משהו?

תומר מור: כן, בבקשה.

תומר מור: כבוד היושב-ראש, דבר ראשון, אם זו הישיבה האחרונה שלך, אני רוצה להגיד לך תודה רבה מקרב לב בשם המסעדנים מכל רחבי הארץ והעצמאיים.

תומר מור: אנחנו מאוד מעריכים ומאוד מוקירים את העבודה שלך, את המלחמה שלך עבור המגזרים שלנו.

תומר מור: אנחנו בתקופה מאוד לא פשוטה, ואתה בתקופה הזאת היית האביר שלנו, ואנחנו מקווים מאוד שתעביר את המושכות בחזרה לרב גפני ורוח הדברים תישמר, שכן אנחנו באמת במקום שהכלכלה הישראלית קיבלה מכה אנושה, והדרך היחידה לחזור לשגרה היא אם המדינה תושיט יד וכל המוסדות שלה יתנו יד וכתף בתקופה הזו, ייכנסו מתחת לאלונקה.

תומר מור: עזרתך תיזכר לעד והיא מאוד מאוד מוערכת.

תומר מור: תודה רבה, עודד.

תומר מור: יישר כוח.

עודד פורר: תודה.

עודד פורר: כמו שאמרתי.

עודד פורר: אל תספידו, אני עוד לא הולך לשום מקום.

רועי כהן: אני מצטרף לכל מילה שאמר תומר.

רועי כהן: אני מצטרף לכל מילה.

רועי כהן: בחודשיים וחצי האחרונים אתה היית בשבילנו כתובת אמיתית, כנה, שבה יכולנו להציף את הבעיות, ולא מעט מהפתרונות שהגיעו, הגיעו בעקבות היוזמות והדחיפה שנתת למשרדי הממשלה, לגרום להם להניע את המענה.

רועי כהן: אני שמח שאדם כמוך עמד בעת הזאת במשבר הקורונה בראש ועדת הכספים.

רועי כהן: אנחנו בטוחים שאתה תמשיך גם כחבר הוועדה להיות לנו אוזן קשבת.

רועי כהן: אנחנו פועלים כדי שגם תעמוד בראש השדולה למען העסקים הקטנים, כי מי כמוך מכיר את הבעיות, את הכשלים, את כל מה שצריך.

רועי כהן: אנחנו נשמח שיחד עם חברת הכנסת קרן ברק תקימו את השדולה מהר מאוד, ונוכל להביא עוד ועוד פתרונות.

רועי כהן: אני מצטרף לכל מילה שתומר אמר, ואני בטוח שכל האנשים שנמצאים כאן ראו איך נתת מכל כולך.

רועי כהן: המונולוגים בתחילת הישיבות, שהיית משקף אחד לאחד את המציאות שבה העצמאיים נמצאים בה, עזרו מאוד לנו, קיבלנו רוח גבית.

רועי כהן: אני אומר לך שאנחנו, ציבור העצמאיים והעסקים הקטנים, מאוד מוקירים את פועלך למעננו, ואנחנו בטוחים שתמשיך לעשות את זה.

רועי כהן: תודה רבה.

עודד פורר: תודה, רועי.

עודד פורר: כמו שאמרתי קודם, אל תספידו מוקדם מדי.

עודד פורר: גם כחבר ועדה, ואתה יודע את זה היטב, אתה יכול להשפיע מאוד, אם יודעים לעבוד נכון.

עודד פורר: ואין לי ספק שנעשה את זה.

עודד פורר: בהחלט תודה.

עודד פורר: השדולה, היא תקום, אני מעריך בשבוע הבא כבר, מיד כשהכנסת תחזור לפעילות סדירה.

עודד פורר: אני רוצה לסכם את הדיון הזה, שאני ביקשתי לעשות אותו כדיון מעקב.

עודד פורר: אגב, זו שיטת עבודה שאני חושב שראוי לנהוג בה כאן בוועדה.

עודד פורר: דיוני המעקב האלה מול הממשלה הם מאוד מאוד חשובים, והרבה פעמים גם מניעים תהליכים.

עודד פורר: ראינו לאורך התקופה האחרונה איך דברים שהממשלה לפני חודשיים אמרה שהיא לא תעשה בשום פנים ואופן, אחרי חודש אמרה שתעשה, ואם לא היינו יושבים ולוחצים אותה, זה היה קורה רק בעוד שלושה חודשים.

עודד פורר: אנחנו קיימנו פה – צוות הוועדה, אני, חברי הוועדה – עשרות דיונים, בקצב מאוד מאוד מהיר, כדי לנסות ולהקיף את מכלול הבעיות.

עודד פורר: אני חושב שאולי הצבנו את חומרת הבעיה והדלקנו איזשהו זרקור לממשלה על חומרת הבעיה במשק הישראלי והצורך ליצור תוכנית מגובשת וברורה, שנותנת גם ודאות לעולם העסקי, וגם ודאות לאוכלוסייה ולציבור כולו.

עודד פורר: בסוף, גם אותם מובטלים שקיבלו איזשהו מענה באמצעות דמי האבטלה או דמי החל"ת שהם מקבלים בביטוח הלאומי חושבים על היום של מחר, ואם יהיה להם מקום עבודה לחזור אליו.

עודד פורר: ומקומות עבודה, אלה כל האנשים שמופיעים פה, אותם בעלי עסקים.

עודד פורר: אז אולי מעט מדי ומאוחר מדי – ואני מתייחס לפעימה השלישית, שהיא פיצוי לפי מחזור, זה ניתן, אבל זאת הדרך.

עודד פורר: אני עדיין חושב שהדרך הנכונה היא ללכת לפיצוי לפי ירידת מחזור.

עודד פורר: היא פשוטה ביותר, היא נכונה ביותר.

עודד פורר: היא הוצבה בתקופות רגועות – כשאנחנו מדברים על חוק מס רכוש וקרן הפיצויים, זה מופיע שם, לא יצרו את זה בשביל הקורונה.

עודד פורר: אז נכון שפה יצרו נוסחה מיוחדת בשביל הקורונה כי לא הקצו לזה מספיק משאבים, והפיצוי שניתן הוא קטן מאוד, אבל עדיין, זאת הדרך.

עודד פורר: במקום לשלוח אנשים לחל"ת, במקום להגיד נפטור אתכם מארנונה ודברים אחרים, תעבירו את התקציבים לעסקים, הם ימשיכו לשלם לעובדים, העובדים יישארו קשורים למקום העבודה שלהם.

עודד פורר: אני חושב שזה הדבר הנכון.

עודד פורר: אני חושב שגם ההתעקשות שלנו בנושא הפטור מארנונה, שבהתחלה אגף התקציבים בממשלה ביקשו לתת אותו, 25% פטור שנתי, זאת אומרת, הנחה של 25%, שהיא שוות ערך לשלושה חודשי פטור, הצלחנו לכפות את דעתנו שהפטור יינתן מה-1 במרץ עד ה-31 במאי, מה שבהחלט הקל מאוד תזרימית על העסקים.

עודד פורר: כנ"ל ההתחייבות לגבי התשלומים לחיילים הבודדים, וגם שכר הרופאים.

עודד פורר: אני מזכיר לכם, אלה דברים שאם הוועדה לא הייתה מתעקשת עליהם בעת שחוקקו כאן את חוק היסוד, לא היו קורים.

עודד פורר: עם זאת, אני כן חייב להצטער על זה שהממשלה לא עמדה בהתחייבויות שלה.

עודד פורר: היא לא עמדה בהתחייבויות שלה לוועדה – לא בכולן, אבל בחלק נכבד מההתחייבויות שלה לוועדה.

עודד פורר: היא לא עמדה בהתחייבויות שלה לציבור.

עודד פורר: חלק מהדברים עלו פה – לוחות הזמנים, הבטחות של שרים לגבי תאריכים מסוימים.

עודד פורר: וכל שר צריך להבין שכל הבטחה שהוא נותן, כל משפט שהוא נותן, הציבור רואה בזה הבטחה שלטונית.

עודד פורר: כששר אומר אתם תקבלו עד ה-1 במאי את הכסף, מבחינת הציבור, זה נאמר על ידי הממשלה.

עודד פורר: אי אפשר להגיע בתחילת מאי ולהגיד: סליחה, לא התכוונו, ובכלל אנחנו עוד לא יודעים מתי זה יקרה.

עודד פורר: שר האוצר הבטיח לוועדה כאן – אנחנו הסרנו רביזיה על קרן ההלוואות, שתקום קרן להלוואות לעסקים בסיכון.

עודד פורר: הבטיחו לנו את זה לפני כשלושה שבועות, שבתוך ימים ספורים, בתוך שבוע זה קורה.

עודד פורר: אנחנו כבר עברנו יותר משבועיים את התאריך שהתחייבו, וזה בכלל לא נראה אפילו באופק.

עודד פורר: צריך להבין, קרן כזאת, עד שהיא מאושרת, ועד שחותמים מול הבנקים, ועד שאנשים מתחילים להגיש בקשות ולקבל הלוואות, חולפים עוד שבועות ארוכים.

עודד פורר: בשבועות האלה העסקים לאט-לאט מתחילים ליפול ולגסוס.

עודד פורר: אנחנו מרגישים כאילו יש איזושהי ירידה בקשב התקשורתי לכל מה שקורה במגזר העסקי, אבל אני אומר לכם, אני מאוד מאוד מודאג.

עודד פורר: אם אני אעבור על הדברים שהבטיחו לנו ולא קרו, וקריטי שהם יקרו – זה קרן לעסקים בסיכון, זה אותם 6 מיליארד שקלים תקציבי להחזרת עובדים.

עודד פורר: זה מסתובב כבר חודש באוויר, אבל אף אחד עדיין לא הוריד את זה לקרקע.

עודד פורר: אותו חל"ת גמיש, אותה דרישה שלנו מהיום הראשון.

עודד פורר: אגב, ההמצאה הזאת של החל"ת היא המצאה ישראלית, והיא רעה ליכולת של המשק ושל המגזר העסקי להתמודד עם החזרת עובדים לעבודה, ובכלל, עם שמירת מקום העבודה של העובדים.

עודד פורר: אנחנו נמצאים עם למעלה ממיליון מובטלים כרגע, אנשים שהם דורשי עבודה.

עודד פורר: להערכתי, כשהכול יסתיים, אנחנו נמצא את עצמנו עדיין עם מאות אלפים שאין להם מקום עבודה כי לא נתנו את מתווה החזרה.

עודד פורר: אנחנו מדברים על מענה על ירידת מחזורים במאי.

עודד פורר: המענה, אותה נוסחה ואותה פעימה שלישית שדיווחה עליה רשות המיסים, נותן מענה למרץ-אפריל.

עודד פורר: אין מענה למאי.

עודד פורר: יש עסקים שסגורים כל מאי.

עודד פורר: סגורים כי הממשלה סגרה אותם.

עודד פורר: אין להם שום הכנסה בחודש מאי.

עודד פורר: איך אתם מצפים שהעסק הזה יתאושש ביוני וביולי?

עודד פורר: אנחנו מדברים על תוכנית ברורה לחזרה לשגרה.

עודד פורר: יש לנו בסיכומי הוועדות – ואני אעבור על זה גם ברגע שתקום הוועדה הקבועה עם מי שיהיה יושב-ראש הוועדה הקבועה – תוכנית ייעודית לטבריה ולאילת.

עודד פורר: שמנו את שתי הערים האלה כערים בסיכון.

עודד פורר: עדיין לא קרה שום דבר.

עודד פורר: סיוע לסטודנטים – הבטיחו לנו – לצערי, הנציג הרלוונטי של אגף התקציבים לא עלה לדיון הזה – שיינתן סיוע.

עודד פורר: הדור הזה, שנמצא בתחתית שרשרת המזון, עם הכי פחות ביטחון תעסוקתי, עם צרכים של המינימום במינימום, אנחנו מסכנים את דור העתיד של ההשכלה הגבוהה שלנו.

עודד פורר: בשנה הבאה יהיו הרבה פחות סטודנטים במוסדות להשכלה גבוהה.

עודד פורר: תהיה לזה השלכה גם על המוסדות עצמם.

עודד פורר: תבינו שאם אנחנו נהיה בירידה של 20% או 30% במספרי הסטודנטים בשנה הבאה, יש מוסדות עצמאיים שלא יוכלו לשרוד את זה גם.

עודד פורר: יש פה ממש סיכון לכל המערכת הזו.

עודד פורר: ואחרון זה סיוע לעמותות.

עודד פורר: לשמוע את מה שאומר החשב הכללי כשאני שואל אותו לגבי ביצוע תקציב הסיוע לעמותות, והוא אומר סיוע אפס – א', טוב שהוא אומר, אבל אני חושב שזו נורה אדומה שלילית מאוד לממשלה.

עודד פורר: שוק התיירות, עולם התרבות, תעשיות שנסגרו, מפעלים שנסגרו.

עודד פורר: חודשיים אנחנו נמצאים באירוע, ועדיין יש עשרות אלפי בקשות להלוואות שבכלל לא דנו בהן.

עודד פורר: אני חייב לומר שאני מסיים את החודשיים האלה עם דאגה כנה ועמוקה לעתיד המשק הישראלי.

עודד פורר: חודשיים בתוך משבר כלכלי מאוד מאוד גדול, ועד לרגע זה הממשלה לא שמה תוכנית ברורה עם יעדים, עם לוחות זמנים, שתהיה גם מצפן למשרדי הממשלה, אבל גם מגדלור לעסקים שאומרים אנחנו יודעים לאן אנחנו הולכים, אנחנו יודעים לאן אנחנו צריכים לכוון, מה הנתיב ובתוך איזה אירוע אנחנו חיים.

עודד פורר: המשמעות של מגזר עסקי קורס זה יותר מובטלים, זה גלגל שמניע את עצמו.

עודד פורר: משק שחי על צמיחה כתוצאה הצריכה הפרטית – ההתרסקות תהיה עוד יותר קשה.

עודד פורר: ואנחנו בדרך לשם.

עודד פורר: צר לי, אני עומד פה ורואה את התהום שהממשלה הזאת דוהרת אליה.

עודד פורר: אנחנו מנסים לעצור ולהרים אמברקס בכל כוחנו פה בוועדה, אבל אם לא תהיה התעשתות – והתעשתות מהירה, אני אומר את זה לפקידות שתשב עכשיו עם השרים החדשים, ותציג להם תוכניות עבודה, לקצב יש משמעות קריטית באירוע הזה.

עודד פורר: אנחנו כבר בפיגור – פיגור עמוק – מבחינת ביצוע הסיוע.

עודד פורר: כל יום שאתם מפגרים בסיוע, כל יום שאתם עדיין לא מאשרים את החוק, כל יום שאתם עדיין לא מאשרים את תוכניות הסיוע, הוא יום שעוד ועוד עסקים מגיעים לנקודת הסף שלהם של קריסה.

עודד פורר: לכן אני מניף דגל שחור מעל המצב של המשק.

עודד פורר: שלא תטעו שהשקט הזה שלכאורה פתאום יש בתקשורת סביב הנושא אומר שהעניינים נפתרו.

עודד פורר: לא.

עודד פורר: זה גם אומר שהרבה אנשים התייאשו כבר, וכבר לא מאמינים שהם יקבלו את מה שהם יכולים לקבל.

עודד פורר: לסיכום, זה הסיכום שאני רוצה שייצא מכתב.

עודד פורר: אני רוצה לשוב ולדרוש מהממשלה קרן לעסקים בסיכון, קרן הלוואות לעסקים בסיכון.

עודד פורר: שמעתם מה שאומר נציג המסעדנים.

עודד פורר: תבינו באיזה אירוע הם נמצאים.

עודד פורר: גם כשהם יחזרו לפעילות, ב-27 במאי, הם לא יחזרו לפעילות מלאה.

עודד פורר: יהיו להם הוצאות עודפות סביב הנושא הזה של הקורונה.

עודד פורר: זה נכון לגבי מסעדות, זה נכון לגבי גני אירועים ואולמות אירועים, זה נכון לגבי בתי מלון.

עודד פורר: כל תחום שלא ניגע בו, המשבר שם קשה, ולכן דווקא העסקים האלה בסיכון, שאפילו לא יכולים לקחת הלוואה, והם צריכים את הסיוע הזה.

עודד פורר: החל"ת הגמיש, שיש עליו גם קונצנזוס מקצועי.

עודד פורר: גם ביטוח לאומי ומנכ"ל הביטוח הלאומי אמרו כאן שהם תומכים ברמה המקצועית בסיפור הזה.

עודד פורר: לכן אני לא מצליח להבין למה מחכים.

עודד פורר: למה אתם מחכים?

עודד פורר: יש אנשים שיושבים כבר חודשיים בבית, בואכה החודש השלישי ואולי הרביעי, יכולים להתחיל לחזור לעבודה חלקית במקומות שהם עבדו בהם קודם, וזה יכול להבטיח להם את מקום העבודה להמשך.

עודד פורר: למה לא לשים את התוכנית הזאת?

עודד פורר: תנו תוכנית למעסיקים שאומרת תעסיק עכשיו ב-20%, 30%, אנחנו נפצה לך ונסגור לך את הפער, ובלבד שתתחייב להעסיק אותו גם בחודש הבא.

עודד פורר: שים תוכנית כזאת, קידום העסקה.

עודד פורר: אגב, הממשלה מכירה את התוכניות האלה של קידום העסקה.

עודד פורר: שימו אותן מיד על השולחן.

עודד פורר: תאפשרו לעסקים להחזיר אנשים ב-20%, 30%, 40% עבודה.

עודד פורר: דיברנו על זה עם ארגון המסיעים, ודיברנו על זה מכיוון המלונות, ודיברנו על זה מכיוון המסעדות.

עודד פורר: בכל התחומים.

עודד פורר: בכל התחומים.

עודד פורר: זאת הדרך להוריד את מספרי האבטלה האלה, אחרת אתם נמצאים באירוע שאתם לא תדעו איך לצאת ממנו.

עודד פורר: אירוע של מאות אלפי מובטלים.

עודד פורר: הצעדים החריפים שהממשלה תצטרך לנקוט בהם אם היא לא תתעשת מהר יהיו חריפים פי כמה.

עודד פורר: שני הדברים האחרונים – אחד, מתן פתרון על ירידת מחזורים במאי.

עודד פורר: וכמובן, דמי אבטלה לעצמאיים על חודש מאי.

עודד פורר: לא יכול להיות שהשכיר שנמצא בחל"ת והאריכו לו את החל"ת למאי, לא נותנים את אותו פתרון גם לעצמאי.

עודד פורר: האנשים האלה צריכים גם להביא אוכל לבית שלהם, גם לילדים שלהם.

עודד פורר: גם הם צריכים לאכול, גם הם צריכים להתקיים באירוע הזה.

עודד פורר: אי אפשר להסתכל רק על חלק מהמשק ולתת רק לו פתרונות ולא לתת פתרון לכולם.

עודד פורר: אני ברשות

עודד פורר: כם עוד לא מסכם את הכהונה שלי ותודות לכולם, כי כמו שראיתם, אין לדעת איך מתגלגלים פה הדברים בבניין הזה.

עודד פורר: הישיבה הזאת נעולה.

עודד פורר: תודה.